b"\n_START_ARTICLE_\nHurac\xc3\xa0 de tipus Cap Verd\n_START_PARAGRAPH_\nUn hurac\xc3\xa0 de tipus Cap Verd o hurac\xc3\xa0 CV \xc3\xa9s un hurac\xc3\xa0 de l'oce\xc3\xa0 Atl\xc3\xa0ntic que es desenvolupa a l'\xc3\xa0rea de les illes del Cap Verd, a uns 600\xc2\xa0km a l'oest de la costa del Senegal, a l'\xc3\x80frica Occidental. La mitjana d'huracans per temporada se situa al voltant dels dos huracans de tipus CV, que sovint s\xc3\xb3n les tempestes m\xc3\xa9s intenses de la seva temporada, car disposen d'una extensa superf\xc3\xadcie oce\xc3\xa0nica d'aig\xc3\xbces obertes on desenvolupar-se abans de recalar a terra ferma.\n_START_SECTION_\nOrigen\n_START_PARAGRAPH_\nAquest tipus d'hurac\xc3\xa0 es desenvolupa normalment a partir d'ones tropicals que es formen a la sabana africana durant l'estaci\xc3\xb3 humida i que despr\xc3\xa9s es mouen cap a les estepes. Aquestes pertorbacions atmosf\xc3\xa8riques es desplacen cap a l'oce\xc3\xa0 Atl\xc3\xa0ntic i es transformen en ciclons tropicals a prop de l'arxip\xc3\xa8lag de Cap Verd, usualment entre agost i setembre."